Brocka, Július, poslanec NR SR (2014-07-10):
Ďakujem pekne aj vám pani podpredsedníčka, aj podpredsedovi Figeľovi. Poradím vám, pani kolegyňa Kiššová, že keďže ste nestihli zareagovať na záver na všetkých, tak ešte máte možnosť sa aj v ústnej rozprave prihlásiť tak ako ja. Mám tú výhodu. Ja som tiež teda nestihol reagovať napríklad na tých kolegov, ktorí sa vo faktickej vyjadrili. A preto využijem tú výhodu, ktorú predkladateľ má. Pani kolegyňa, zopakujem, ja aj môj kolega Alojz Přídal, ale vôbec aj KDH týmto zámerom nechce brániť tých podnikateľov v obchode, ktorým sa tým zhoršia podmienky na podnikanie. Naozaj takýchto my brániť nechceme. Náš zámer je brániť tých, ktorí sa nedokážu sami brániť v tom obchode. A to sú prevažne ženy matky. A to som rád, že s pánom Poliačikom sa v tejto veci zhodneme. On vo faktickej povedal, že, áno, obsahom zákona môže byť aj ochrana slabých. No to je ten prípad. Toto je ten prípad, keď my týmto návrhom chránime slabých. Dokonca on niečo v takom zmysle povedal, že single mamičkám, ktoré majú problém uživiť svoje dieťa, my bránime, aby v nedeľu mohli pracovať, aby to dieťa mohli uživiť. Je to omyl, pán kolega. My chceme, aby tie single mamičky, ak sú tieto prípady, nemuseli v nedeľu ísť do roboty. A dokonca ja idem tak ďaleko, že ak SMER chce zvýšenú minimálnu mzdu týmto mamičkám, ktoré za minimálnu mzdu mnoho razy v tom obchode robia a budú ju mať o 50 eur vyššiu, no nech ju majú, aby nemuseli ísť aj v nedeľu od detí. Viete, čo to je za stres, v nedeľu hľadať náhradu k dieťaťu? No keďže my veľmi dobre vieme, ako to je v nedeľu, tak preto si myslíme, že keď tento návrh zákona prejde, tak veľmi a výrazne uľahčíme život práve tým slabým. To, dokonca ani nehrozí, že tí, čo budú mať tie obchody, menej zarobia, lebo to som už aj včera hovoril, že to, čo ľudia potrebujú kúpiť, si kúpia. A k tomu, čo hovoril pán kolega Viskupič, že tie nákupné centrá vlastne budú otvorené. Áno, my nenavrhujeme zatvoriť nákupné centrá. Dokonca ja predpokladám, že reštaurácie, kaviarne, kiná a to, čo je teda toho predmetom, divadlá, ak to je v nákupných centrách, bude otvorené. Naozaj, v tom ste správne pochopili náš zámer. A to, čo my vlastne navrhujeme, je to, čo už existuje aj dnes. Už dnes tri a pol dňa v roku sú obchody zatvorené. A všetci vedia, čo to znamená. A Zákonník práce im to aj vysvetľuje jasne. No a my toto rozširujeme, že to nebude tri a pol dňa. My navrhujeme, aby to bolo počas sviatkov, štátom uznaných sviatkov a počas nedieľ. Pozrite, dokonca ako človek, ktorý tu sedí už dlhšie, ja viem, že politika je umenie možného, ja si dokonca viem predstaviť, že tento návrh by mohol prejsť aj s istými úpravami. Napríklad je to tá nálada, atmosféra tu v sále, hoci v spoločnosti už je, aby to bolo aj počas nedieľ, ale keby bola ochota podporiť návrh, že by to bolo počas štátom uznaných sviatkov v druhom čítaní, tak, prosím, považujem aj to za veľkú zmenu a pozitívnu zmenu pre túto krajinu a pre väčšinu ľudí. A dokonca by to riešilo aj ten problém, ktorý spomenul pán Galko, že sú predsa rodinné firmy, kde otec, matka, deti prípadne v tom obchode robia sami a nikoho iného nezamestnávajú. Napríklad vo Francúzsku je to možné, hoci sú supermarkety, obchody zatvorené, ale pekár, cukrár, obchody sú otvorené. Keď to je rodinný podnik, keď to je rodinná firma, to znamená, on to robí, on seba nevykorisťuje. Ale prípady, s ktorými sa aj vy stretávate, to je primitívne vykorisťovanie, že títo ľudia sa nemajú možnosť brániť, naozaj, práve preto, že je vysoká nezamestnanosť. Nech povie tá jedna zo sto predavačiek, ak si myslíte, že je to jedna zo sto, že ona v nedeľu chce byť radšej doma, no tak ten zamestnávateľ má za ňu náhradu v študentoch, vysokoškolákoch, aj možno v iných osobách, ktoré bez problémov nahradia túto osobu. Ale my takýchto ľudí chceme práve preto brániť, že oni to sami nevedia. Ešte veľmi zaujímavý názor odznel, a on sa mi páči, lebo ako od pedagóga to beriem, keď pán Poliačik, on to už aj včera hovoril, ale pani Kiššová to hovorila aj dnes: „Prosím vás, veď nenavrhujte tu zákon, ktorým regulujete, obmedzujete, prípadne zakazujete niečo, no veď vás je väčšina, 80 % kresťanov na Slovensku, prestaňte v nedeľu nakupovať a jednoducho tí majitelia obchodov keď zistia, že sa im to nevyplatí, sami to zatvoria.“ Áno, je to celkom múdry návrh, výchovou sa to dá dosiahnuť. Pán kolega, ale my sme sa rozhodli pre inú formu. My to ideme regulovať. (Reakcia z pléna.) Áno, pre všetkých, samozrejme. Pán kolega, my sme sa to rozhodli regulovať, pretože si myslíme, že keby sme to nechali na výchovu, no tak to bude možno trvať 20, 50 rokov? Keby sme to tak urobili v doprave, že jednoducho počkáme, kým sa ľudia sami naučia, ako je pre nich účelné riadiť to auto v doprave. No jednoducho preto sú pravidlá, lebo sme zistili, že tak je to efektívnejšie, s menšími škodami, aj morálnymi, aj ekonomickými. Čiže jednoducho náš prístup je rýchlejší. Keď takto to urobíme, budú tak musieť všetci urobiť, to znamená, budú mať rovnaké podmienky všetci, aj tí obchodníci, aj zamestnávatelia. Napríklad v COOP Jednote, kde súhlasia s týmto návrhom, kde chcú, aby v nedeľu boli obchody zatvorené, prečo nemajú zatvorené? Je to jednoducho preto, lebo konkurencia má otvorené. Keď si ľudia nakúpia v nedeľu v Tescu alebo niekde inde, no tak potom nebudú kupovať v COOP Jednote ani cez týždeň. Ale keď to budeme regulovať, proste ľudia budú nakupovať, kto rád nakupuje v Tescu, bude nakupovať v Tescu. Ale prečo ich tu stále spomínam? Pán Kolesík, ktorý tu dnes nie je, ten má tiež niečo spoločné s jedným takým supermarketom, sme sa kvôli nemu museli ním zaoberať veľmi promptne, rýchlo, tak, že to hrozilo národohospodárskymi škodami a museli sme novelizovať tento týždeň zákon kvôli nemu, lebo tam hrozilo, že prídu ľudia o prácu, o zamestnanie, on tu teraz bude hovoriť o tom, koľko ľudí z prijatia nášho zákona príde o prácu. Priatelia, neprídu tí ľudia o prácu, len tak budú menej vykorisťovaní, menej bude vykorisťovania, naozaj, to sa nedá inak nazvať, to je vykorisťovanie, ak si to tie slobodné dievčence alebo možno niektoré mamičky, ktoré majú odrastené deti, neuvedomujú a im to vyhovuje a nemajú také vysoké nároky alebo naozaj majú takú, by som povedal, no proste povahu, že sa nevedia brániť a myslia si, že to tak musí byť, lebo to za ich života vždycky tak bolo. Nízkymi mzdami, bez dôstojných príplatkov za nedeľnú prácu dokonca sú také prípady, že zamestnankyňa žena, ktorá je v riadnom pracovnom pomere, skončí prácu v istú hodinu a začína ako agentúrny zamestnanec to isté robiť. Ja neviem, a to by bola inštrukcia pre kolegov zo strany SMER, nech povedia pánu ministrovi, prípadne Slovenskej inšpekcii práce, čo robia, nech sa na toto zamerajú, ako tam ľudia majú také nadčasy, čo je naozaj v rozpore s naším zákonom, teda nie s týmto, ale s našou legislatívou. A ja si myslím, že veľa práce by týmto vzniklo naozaj vo všetkých ostatných sférach, ktoré sa týkajú práve relaxu, kultúry, oddychu. A vôbec to nespájam s kostolom. Len vy tu najviac spomínate kostol a návštevu omše a také tie predstavy, rezne v nedeľu. Prosím vás, počuli ste to od niekoho od nás? My to ani v dôvodovej správe nemáme. Teda myslím na vás teraz liberálov, keď hovorím o tých rezňoch, že čo my tu presadzujeme. A dokonca si myslím, že aj nedeľná grilovačka je robota. Nie? (Reakcia z pléna.) No to je super robota, čiže nech sa páči. No a zakončím to tým, čo ma teda oslovilo teraz, včera na facebooku, možno ste to zachytili aj vy. Larry Page zakladateľ a šéf Googlu sa nedávno na jednej konferencii vyjadril, že moderná spoločnosť nepotrebuje, aby mal každý plný úväzok. On hovorí: „Skončime so 40-hodinovým pracovným časom, to, čo ľudia ku šťastiu potrebujú, tak to je bezpečnosť, bývanie a dobré podmienky na výchovu svojich detí.“ On tým myslel možno ešte aj ďalšie, ale povedal: „Na toto stačí možno percento našej energie, ktorú vynakladáme.“ Čiže tí moderní páni, ktorí naozaj žijú s dobou možno viac ako ja, hovoria, že už to netreba, aby sme dreli 7 dní v týždni. (Reakcia z pléna.) Pozrite sa, pán kolega, nech sa páči, prihláste sa v rozprave, môžete sa vyjadriť tomuto pánovi, ku ktorému ja nemám žiaden vzťah, len som si to prečítal na facebooku. Mohol som teda iného citovať. Ale mohol som spomenúť pápeža Františka. Ten sa minulú sobotu vyjadril k nedeľnej práci. Ale keďže viem, ako to na niektorých pôsobí, ako by to vyslovene dráždilo niektorých ľudí, keď by som spomínal v kontexte s týmto zákonom iné persony, tak spomínam ľudí z prostredia toho civilného alebo občianskeho. Čiže jednoducho je to revolučná myšlienka, on to považuje za revolučnú myšlienku: „Množstvo zdrojov a množstvo práce, ktoré na to potrebujeme, je celkom malé.“ A odhadujem, že v súčasnosti je to menej ako jedno percento. Dámy a páni, toto je mentalita bohatých, ale ja si myslím, že v tomto sa s nimi zhodnem, že aspoň nedeľa by mohla byť alebo sviatok by mohol byť takým dňom, keď obchod alebo maloobchodný predaj by sme mohli regulovať tak, že ľudia by sa mohli viac venovať rodinám, vzťahom, vzťahom v širších spoločenstvách, prípadne oddychu.